Muthambi verwerp verslag oor inmenging by SAUKFaith Muthambi, voormalige minister van kommunikasie (Foto: ANA) Faith Muthambi, voormalige minister van kommunikasie, het Dinsdag ŉ verslag, waarin bevind word dat sy ingemeng het met redaksionele besluite by die SAUK, verwerp. Sy het in ŉ verklaring gesê sy is nie die geleentheid gebied om op die verslag te reageer nie. Volgens die verslag het uitvoerende lede by die SAUK tussen 2012 en 2017 gereageer op opdragte van persone wat geen outoriteit in die nuuskamer gehad het nie. Die verslag het spesifiek na Muthambi en die voormalige raadsvoorsitter, Ellen Tshabalala, verwys. “Dit is nie goed genoeg dat die outeurs die vinger wys na ŉ kabinetminister en SAUK-raadslede en verwysings maak na opdragte wat ‘afgedwing is’ sonder enige bewyse nie,” het Muthambi bygevoeg. “Dit sou regverdig en eerlik gewees het vir die outeurs om my te kontak en my kant van die saak te hoor, eerder as om my naam só deur die modder te sleep.” Volgens Muthambi is sy onregverdig uitgesonder, sonder enige bewyse om die inmenging te staaf.